
Η Αλέξια και το El Sistema Greece 
σε μια τζαζ Χριστουγεννιάτικη Συναυλία

Δευτέρα 19/12, 20.00 | Αίθουσα Σταύρος Νιάρχος (Εθνικής Λυρικής Σκηνής), ΚΠΙΣΝ
Τη Δευτέρα 19 Δεκεμβρίου στις 20.00, το Κέντρο Πολιτισμού Ίδρυμα Σταύρος Νιάρχος (ΚΠΙΣΝ) υποδέχεται στην Αίθουσα Σταύρος Νιάρχος (ΕΛΣ) την αγαπημένη τραγουδίστρια Αλέξια, με τη διαχρονική παρουσία και τη μοναδική φωνή, σε μια ξεχωριστή συνεργασία με τη διαπολιτισμική συμφωνική ορχήστρα του El Sistema Greece.
Λίγες μόλις μέρες πριν από τα Χριστούγεννα, το El Sistema Greece ενώνει τις δυνάμεις του με την Αλέξια και τους μουσικούς της, για να παρουσιάσουν μαζί ορισμένα από τα πιο αγαπημένα χριστουγεννιάτικα κινηματογραφικά τραγούδια διεθνώς, από τις αρχές του 1900 μέχρι τη «χρυσή εποχή» των ταινιών του Χόλυγουντ, υπό τη διεύθυνση του μαέστρου José Ángel Salazar Marín. Οι αριστοτεχνικά φτιαγμένες ενορχηστρώσεις, μεταφέρουν με ευρηματικό τρόπο τον ήχο της τζαζ, γκόσπελ και σουίνγκ μουσικής των ταινιών εποχής κατευθείαν στην καρδιά της Αθήνας. 60 παιδιά και νέοι, ηλικίας 10-26 ετών, με διαφορετικό πολιτισμικό υπόβαθρο και καταγωγή από 30 χώρες, ερμηνεύουν κλασικές διασκευές, που φέρουν το αυθεντικό τζαζ φωνητικό στυλ της Αλέξιας δημιουργώντας μια ζεστή γιορτινή ατμόσφαιρα.
Μια απρόσμενη μουσική συνάντηση με αγαπημένα χριστουγεννιάτικα τραγούδια αλλά και διεθνείς επιτυχίες συνδεδεμένες με την πιο μαγευτική εποχή του χρόνου σε νέες ανατρεπτικές εκτελέσεις.
Η Αλέξια είναι μια διεθνώς αναγνωρισμένη και πολυβραβευμένη τραγουδίστρια, συνθέτης, στιχουργός και κοινωνική ακτιβίστρια, η οποία έχει τιμηθεί επανειλημμένα με χρυσούς και πλατινένιους δίσκους και έχει ερμηνεύσει ποικίλα και ετερόκλητα μουσικά είδη. Με μια πορεία 40 ετών και 45 ηχογραφημένους δίσκους, έχει αναπτύξει το δικό της εκλεκτικό μουσικό ύφος, ενώ εμπνέεται από ένα μεγάλο φάσμα μουσικών ειδών. Οι εγγενείς φωνητικές της δεξιότητες, το προσωπικό της στυλ, η έκφραση και ο τρόπος με τον οποίο ερμηνεύει ένα τραγούδι, το ηχόχρωμα της φωνής της, που εκτείνεται σε τρεις οκτάβες, και το βιμπράτο της, ενσαρκώνουν την ουσία του πρωτοποριακού της ήχου. Η Αλέξια έχει συνεργαστεί με ορισμένους από τους σημαντικότερους μουσικούς του κόσμου, όπως οι Μίκης Θεοδωράκης, Chick Corea, John Patitucci κ.α. Είναι υπέρμαχος των ανθρωπίνων δικαιωμάτων, ενώ συνεχίζει να μεταδίδει την αγάπη της για τη μουσική, μέσα από τις θεματικές της συναυλίες σε παγκόσμιο επίπεδο.
Το εκπαιδευτικό μουσικό πρόγραμμα κοινωνικής ένταξης El Sistema Greece προσφέρει δωρεάν μουσική εκπαίδευση σε παιδιά και νέους/νέες με σκοπό τη δημιουργία μιας κοινότητας με πυρήνα τη μουσική, χωρίς περιορισμούς και διακρίσεις. Η El Sistema Greece Youth Orchestra ιδρύθηκε τον Νοέμβριο του 2017 και αποτελεί μια διαπολιτισμική ορχήστρα εκπαιδευτικού χαρακτήρα, που προσφέρει μια μοναδική διαδικασία ορχηστρικής μάθησης βασισμένη στις αρχές και τις πρωτοποριακές πρακτικές διδασκαλίας του El Sistema Βενεζουέλας. Η ορχήστρα είναι ανοιχτή σε νεαρούς μουσικούς ηλικίας 8-26 ετών που γνωρίζουν κάποιο ορχηστρικό όργανο, ανεξαρτήτως καταγωγής, γλώσσας ή θρησκείας. Το ΚΠΙΣΝ από την αρχή της λειτουργίας του στηρίζει τον οργανισμό και έχει επανειλημμένα φιλοξενήσει τους μαθητές του El Sistema Greece, δίνοντάς τους την ευκαιρία να συμμετάσχουν σε συναυλίες υψηλού επιπέδου, αποκτώντας πολύτιμες μουσικές εμπειρίες. 
Συντελεστές:
Αλέξια Βασιλείου | Φωνή & Σύλληψη
El Sistema Greece Youth Orchestra | Ορχήστρα
José Ángel Salazar Marín | Μουσική διεύθυνση
Τζαζ σύνολο: 
Γιώργος Μορφίτης | Πιάνο & Μουσική Προετοιμασία
Δημήτρης Κασσαβέτης | Ηλεκτρική Κιθάρα
Φίλιππος Παππάς | Σαξόφωνο
Χάρης Μέρμηγκας | Μπάσο
Νίκος Κασσαβέτης | Κρουστά
Άλεξ Κασσαβέτης | Ηλεκτρικό Μπάσο
Γιώργος Μορφίτης | Ενορχηστρώσεις
.
Δευτέρα 19/12, 20.00
Αίθουσα Σταύρος Νιάρχος (ΕΛΣ), Κέντρο Πολιτισμού Ίδρυμα Σταύρος Νιάρχος (ΚΠΙΣΝ)
Σημεία προπώλησης εισιτηρίων:
• διαδικτυακά στον ιστότοπο της Ticket Services
• τηλεφωνικά: 210 7234567 (Υπηρεσίες Εισιτηρίων)
• στο εκδοτήριο της Ticket Services (Πανεπιστημίου 39, Αθήνα)
Ηλεκτρονική προπώληση εισιτηρίων
Για περισσότερες πληροφορίες:
https://www.snfcc.org/AlexiaESG

